Sangeres Alta Joubert se woema-geheime | SARIE
Sangeres Alta Joubert se woema-geheime	deur Suzette Truter
MY PASSIE IS MY WERK"Hierdie is my droom en dít gee my energie. Dis lekker om dit te kan doen vir Annabelle (4½), Lielamarie (2) en Schalk. Ek wou iets cool en funky in Afrikaans skep vir Annabelle (toe 2). Daar was 'n gaping in die mark . . . al is ek hoe lief vir oom Jan en tannie Carike!
BRON VAN ENERGIE"Dis 'n doelbewuste ingesteldheid: Lollos word gróót, maar ek kán dit doen. Ek slaap snags vyf uur, maar oor vyf, ses jaar kan ek slaap soveel ek wil. Ek maak dit so maklik moontlik. Ek en my man, Daneel (van Zyl), het 'n koningsgrootte én 'n driekwartbed. Die kinders kom snags een-een in en soggens word almal saam wakker. Dís hoe ek energie bespaar."Oefening herlaai ook my batterye. Met ons konserte pomp die adrenalien, ons sweet, die kinders sweet. Een keer per week gaan ek na 'n dieetkenner wat my help met 'n gesonde dieet. En soggens as ek wakker word, drink ek 'n glas lou kookwater – dis reinigend."DIE KINDERS GAAN SAAM"My kinders bly my prioriteit en hulle gaan dikwels saam. As 'n kind siek word, stres ek – dis al wat my werklik onderkry. By een konsert kon ek van die verhoog sien Liela is nie lekker nie. Daneel het haar op die heup, Schalk in die stootwa en voor dans Annabelle. Terwyl ek sing, beduie ek heeltyd vir Daneel met my hand op my voorkop die kind het koors! Maar hy dans net meer om haar te vermaak, en ek kan sien hoe raak sy ál moeiliker, en papper. Ons was skaars klaar, toe ek afstorm om by haar te wees en vir haar medisyne te gee!"
GEESTELIKE KRAG"Die Here gee my krag. Ek praat heeldag met Hom en vra sy hulp as dit woes raak. Ek kry deesdae min tyd om werklik gefokus Bybel te lees, maar dit gee my altyd 'n boost – die wete dat Hy niks oor my pad bring wat ek nie kan hanteer nie. "Daneel – 'n sakeman en ook dikwels weg van die huis – is 'n baie positiewe mens, hy sê altyd niks is so erg nie! Dit motiveer en inspireer my."